《五盖山砚石歌赠曾石友》
清代·郑珍

斧柯腹烂老龙死，碧瞳破地走龙子。神渊自楗北壁钥，壄石踊胜压珠市。

暗潮濥濥踰岭南，毕弗凸透五盖山。雷磞电磹蓄蟾鹆，白虎固抱黄睛耽。

呜𠛎咽剪堕臧谷，夜半无人玉灵哭。冤精耿耿射城谯，摘岩冠拜郴州牧。

老夔昼鼾不及闻，尅遣持节即墨军。温肌腻乳晕光泽，狻猊胄软搀香云。

黯澹滩头凤皇鷇，是君席间同乡友。忍使怨觖作附庸，石即能言杜其口。

绿珠端捧当帘钩，红蕉气韵纤笋修。小湘山鬼碎黄褐，偷觑欲攫投大幽。

琦瑰乃挺荒遐地，壮夫空识数丁字。斩膘剥络始见材，瀵底深囚岂天意。

异时请看岩户集，郴人笑歌端人泣。不见宏农陶家儿，至今配食陈公密。

作者简介：（1806—1864）贵州遵义人，字子尹，号柴翁。道光十七年举人，选荔波县训导。咸丰间告归。同治初补江苏知县，未行而卒。学宗许郑，精通文字音韵之学，熟悉古代宫室冠服制度。有《礼仪私笺》、《轮舆私笺》、《说文新附考》、《巢经巢经说》、《巢经巢集》等。